Na osnovu člana 15 stav 1 Zakona o komunalnim djelatnostima (“Službeni list CG”, broj 55/16), člana 38 stav 1 tačka 2 Zakona o lokalnoj samoupravi (“Službeni list CG”, br. 2/18 i 34/19) i člana 54 stav 1 tačka 38 Statuta Glavnog grada (“Službeni list CG - Opštinski propisi”, broj 8/19), Skupština Glavnog grada - Podgorice, na sjednici održanoj 23. i 27. decembra 2019. godine, donijela je -

**O D L U K U**

**O JAVNIM PARKIRALIŠTIMA NA TERITORIJI GLAVNOG GRADA**

**I OPŠTE ODREDBE**

**Predmet**

**Član 1**

Ovom odlukom uređuju se način i uslovi organizovanja i obavljanja komunalne djelatnosti održavanje javnih prostora za parkiranje na teritoriji Glavnog grada (u daljem tekstu: javno parkiralište), uslovi za pružanje komunalne usluge, prava i obaveze vršioca komunalne djelatnosti i korisnika komunalne usluge i druga pitanja od značaja za prostore za parkiranje.

**Parking servis**

**Član 2**

Komunalnu djelatnost iz člana 1 ove odluke vrši privredno društvo “Parking servis Podgorica” d.o.o. Podgorica (u daljem tekstu: Parking servis).

**Upotreba rodno osjetljivog jezika**

**Član 3**

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

**II JAVNA PARKIRALIŠTA**

**Površina za parkiranje**

**Član 4**

Javnim parkiralištem u smislu odredaba ove odluke smatra se površina za parkiranje motornih vozila (u daljem tekstu: vozila) određena lokalnim planskim dokumentom, javna garaža i prostor određen za parkiranje vozila i bicikala, nad kojima svojinska ovlašćenja ima Glavni grad.

**Prostor za parkiranje vozila koji se ne smatra javnim parkiralištem**

**Član 5**

Javnim parkiralištem ne smatra se prostor za parkiranje vozila koji služi korišćenju stambenog ili drugog objekta.

Prostor iz stava 1 ovog člana može se ustupiti Parking servisu uz prethodnu saglasnost organa lokalne uprave Glavnog grada nadležnog za poslove saobraćaja (u daljem tekstu: organ nadležan za poslove saobraćaja).

Visina naknade za ustupljeni prostor iz stava 1 ovog člana, prava i obaveze Parking servisa i vlasnika prostora utvrđuju se ugovorom na koji saglasnost daje Odbor direktora Parking servisa.

Za korišćenje prostora iz stava 2 ovog člana korisnik plaća naknadu za parkiranje koju utvrđuje Odbor direktora Parking servisa i koja nije predmet saglasnosti iz člana 21 stava 2 ove odluke.

**Opšta i posebna parkirališta**

**Član 6**

Javna parkirališta mogu biti opšta i posebna.

**Opšte parkiralište**

**Član 7**

Opšte javno parkiralište (u daljem tekstu: opšte parkiralište) je dio kolovoza ili površina između kolovoza i trotoara i druga površina posebno obilježena za parkiranje vozila i bicikala.

**Posebno parkiralište**

**Član 8**

Posebno javno parkiralište (u daljem tekstu: posebno parkiralište) je površina i objekat uređen i izgrađen za parkiranje vozila sa kontrolisanim ulaskom i izlaskom vozila.

Kontrola ulaska i izlaska vozila sa posebnog parkirališta vrši se postavljanjem rampe, objekta za naplatu, sistema elektronske kontrole, potapajućih stubića ili druge opreme.

**Stalno, privremeno i povremeno posebno parkiralište**

**Član 9**

Posebno parkiralište može biti stalno, privremeno i povremeno.

Stalno posebno parkiralište utvrđuje se lokalnim planskim dokumentom.

Privremeno posebno parkiralište je uređena površina na zemljištu u svojini Glavnog grada koje nije komunalno opremljeno i koje se koristi za parkiranje do privođenja namjeni.

Organ nadležan za poslove saobraćaja pribavlja potrebne podatke o planskom statusu od organa nadležnog za poslove planiranja i uređenja prostora i odobrava lokaciju i tehničke uslove za privremeno posebno parkiralište.

Tehnički uslovi iz stava 4 ovog člana koje stranka dostavlja organu nadležnom za poslove saobraćaja sadrže:

* list nepokretnosti kao dokaz o vlasništvu, kopiju plana sa naznačenom katastarskom parcelom i namjenu prema važećem panskom dokumentu;
* tehničku dokumentaciju, izrađenu na nivou idejnog projekta u skladu sa propisom kojim se uređuje saobraćajna signalizacija u četiri primjerka od kojih su dva primjerka u zaštićenoj formi.

**Parcela u svojini pravnog lica ili preduzetnika**

**Član 10**

Katastarska parcela u svojini pravnog lica ili preduzetnika može se urediti za privremeno ili povremeno posebno parkiralište za potrebe obavljanja sopstvene djelatnosti, bez naplate parkiranja, na osnovu odobrenja nadležnog organa za poslove saobraćaja i tehničkih uslova koji sadrže dokaz o pravu svojine i revidovani glavni projekat.

Parcela iz stava 1 ovog člana može se urediti za privremeno ili povremeno posebno parkiralište sa naplatom parkiranja, na osnovu odobrenja nadležnog organa za poslove saobraćaja i tehničkih uslova koji sadrže dokaz o pravu svojine i revidovani glavni projekat.

Odobrenje iz st. 1 i 2 ovog člana izdaje se sa rokom važenja do tri godine, odnosno do privođenja zemljišta planiranoj namjeni.

Odobrenje iz stava 2 ove odluke može se izdati uz prethodno dostavljen dokaz o registraciji ove djelatnosti.

**Signalizacija i obavještenja**

**Član 11**

Javna parkirališta se obilježavaju saobraćajnom signalizacijom u skladu sa propisom o bezbjednosti saobraćaja na putevima.

Opšte parkiralište na kojem se vrši naplata parkiranja na vidnom mjestu ističe obavještenje koje sadrži: zonu, kategoriju vozila koja se mogu parkirati, način naplate i vremensko ograničenje korišćenja parkirališta.

Posebno parkiralište na vidnom mjestu ističe obavještenje koje sadrži: kategoriju vozila koja se mogu parkirati i način naplate.

**Parkiralište za bicikla**

**Član 12**

Organ nadležan za poslove saobraćaja utvrđuje lokaciju i tehničke uslove za postavljanje javnog parkirališta za bicikla.

**Obilježavanje i održavanje parkirališta**

**Član 13**

O obilježavanju i održavanju opšteg i posebnog parkirališta na kojem se vrši naplata parkiranja stara se Parking servis.

O obilježavanju i održavanju opšteg parkirališta na kojem se ne vrši naplata parkiranja stara se organ nadležan za poslove saobraćaja i privredno društvo kojem su posebnom odlukom Skupštine Glavnog grada povjereni poslovi održavanja opštinskih puteva (u daljem tekstu: privredno društvo za održavanje puteva).

O postavljanju i održavanju javnog parkirališta za bicikla stara se organ nadležan za poslove saobraćaja i privredno društvo za održavanje puteva, odnosno lice kome se odobrava postavljanje javnog parkirališta za bicikla, a o postavljanju i održavanju javnog parkirališta za bicikla na drugim površinama stara se vlasnik odnosno korisnik tih površina.

**III KORIŠĆENjE JAVNIH PARKIRALIŠTA**

**Elaborat**

**Član 14**

Posebnim elaboratom utvrđuju se zone, dozvoljeno vrijeme parkiranja, kategorija vozila koja se mogu parkirati i način plaćanja naknade za javna parkirališta.

Elaborat donosi Skupština Glavnog grada.

Elaborat se može donositi fazno po pojedinim zonama Glavnog grada.

Elaborat izrađuje organ nadležan za poslove saobraćaja.

**Korisnik**

**Član 15**

Korisnikom javnog parkirališta smatra se vozač ili vlasnik vozila ako vozač nije identifikovan.

**Vozilo sa znakom pristupačnosti**

**Član 16**

Organ nadležan za poslove saobraćaja dužan je da na javnom parkiralištu odredi najmanje 5% parking mjesta za vozilo lica sa 80% ili više procenata tjelesnog oštećenja ili tjelesnog invaliditeta, odnosno za vozilo lica kod kojeg je usljed tjelesnog oštećenja ili tjelesnog invaliditeta utvrđena nesposobnost donjih ekstremiteta od 60% ili više procenata, vozilo koje koristi dijete sa tjelesnom, mentalnom ili senzornom ometenošću i za vozilo lica koje ostvaruju pravo na ličnu invalidninu ili pravo na dodatak za njegu i pomoć, kao i za vozilo udruženja ovih lica.

Vozilo iz stava 1 ovog člana označava se znakom pristupačnosti koji izdaje organ nadležan za poslove saobraćaja u skladu sa propisom o bezbjednosti saobraćaja na putevima.

**Privremeno korišćenje posebnog parkirališta**

**Član 17**

Posebno parkiralište može se po odobrenju organa nadležnog za poslove saobraćaja privremeno koristiti za druge namjene (zabavne, sportske, sajamske manifestacije i sl.).

**Vozila koja se koriste u hitnim intervencijama**

**Član 18**

Vozilo hitne medicinske pomoći, policije, Vojske Crne Gore, komunalnih službi, vatrogasno i vozilo Crvenog krsta oslobođeno je obaveze plaćanja usluge parkiranja kada u toku hitnih intervencija koristi javno parkiralište.

**Povlašćeni korisnik**

**Član 19**

Pravno lice, preduzetnik i fizičko lice sa sjedištem odnosno prebivalištem ili boravištem u zoni parkiranja, može na osnovu odobrenja Parking servisa koristiti javno parkiralište kao povlašćeni korisnik u toj zoni za određeni period korišćenja.

Fizičkom licu može se odobriti korišćenje javnog parkirališta kao povlašćenom korisniku za dva vozila, a pravnom licu i preduzetniku najviše za četiri vozila.

Povlašćeni korisnik iz stava 1 ovog člana evidentira se u elektronsku evidenciju iz člana 24 ove odluke.

Povlašćeni korisnik može koristiti javno parkiralište samo za vozilo evidentirano u elektronskoj evidenciji iz člana 24 ove odluke.

**Rezervacija parking mjesta**

**Član 20**

Organ nadležan za poslove saobraćaja može na javnom parkiralištu na kojem se vrši naplata parkiranja odobriti rezervaciju parking mjesta državnim organima, organima Glavnog grada, javnim službama, diplomatskim i drugim stranim predstavnicima, pravnim licima i preduzetnicima.

Organ nadležan za poslove saobraćaja može odobriti rezervaciju parking mjesta organima i licima iz stava 1 ovog člana na javnim parkiralištima u vlasništvu Glavnog grada, na kojima se ne vrši naplata parkiranja i koja nijesu obuhvaćena elaboratom iz člana 14 stav 1 ove odluke.

Naknada za rezervaciju iz stava 2 ovog člana utvrđuje se cjenovnikom koji donosi Parking servis.

Rezervaciju iz st. 1 i 2 ovog člana organ nadležan za poslove saobraćaja može odobriti i licu iz člana 16 stav 1 ove odluke.

Rezervacija iz st. 1, 2 i 4 ovog člana izdaje se sa rokom važenja do jedne godine.

Rezervacija iz st. 1, 2 i 4 ovog člana može se produžiti nakon isteka roka važenja, ako korisnik javnog parkirališta u roku od 10 dana prije isteka roka važenja podnese zahtjev za produženje rezervacije organu nadležnom za poslove saobraćaja.

**IV NAPLATA PARKIRANjA**

**Naknada**

**Član 21**

Za korišćenje javnog parkirališta na kojem se vrši naplata parkiranja korisnik plaća naknadu koju cjenovnikom utvrđuje Parking servis (u daljem tekstu: naknada).

Na cjenovnik iz stava 1 ovog člana saglasnost daje Skupština Glavnog grada.

Lice iz člana 16 stav 1 ove odluke ne plaća naknadu za parking mjesto označeno za vozila sa znakom pristupačnosti.

**Obaveze korisnika**

**Član 22**

Zaustavljanjem vozila na javnom parkiralištu korisnik prihvata propisane uslove za korišćenje javnog parkirališta.

Korisnik javnog parkirališta na kojem se vrši naplata parkiranja, obavezan je da:

* plati naknadu prema vremenu zadržavanja na propisan način i u iznosu utvrđenom cjenovnikom iz člana 21 stav 1 ove odluke;
* koristi javno parkiralište u skladu sa dozvoljenim vremenom parkiranja koje je utvrđeno elaboratom iz člana 14 stav 1 ove odluke;
* koristi javno parkiralište u skladu sa saobraćajnom signalizacijom kojom je obilježeno parking mjesto.

**Plaćanje naknade**

**Član 23**

Naknada na opštem parkiralištu izmiruje se unaprijed kupovinom karte za parkiranje ili plaćanjem elektronskim putem odnosno slanjem SMS poruke.

Naknada na posebnom parkiralištu izmiruje se plaćanjem naknade na naplatnom objektu.

Korisnik koji je naknadu na opštem parkiralištu izmirio kupovinom karte za parkiranje dužan je da istakne kartu sa unutrašnje strane prednjeg vjetrobranskog stakla vozila.

Vrijeme trajanja parkiranja računa se na sate, a teče od momenta parkiranja vozila, uz obavezu vozača vozila da po isteku vremena za koje je platio parkiranje, ukloni vozilo ili plati, odnosno produži vrijeme parkiranja u roku od 15 minuta po isteku vremena za koje je parkiranje plaćeno.

**Evidencija plaćanja naknade**

**Član 24**

Evidencija plaćanja naknade vodi se elektronskim putem.

Evidencija iz stava 1 ovog člana sadrži podatke o:

* poslatoj SMS poruci o plaćenoj naknadi;
* povlašćenim korisnicima iz člana 19 ove odluke;
* kontrolisanom vozilu (ime lica koje vrši kontrolu, registarska oznaka vozila, zona i ulica parkiranja, broj parking mjesta, fotografija vozila i vrijeme početka i završetka kontrole);
* načinu plaćanja naknade.

Evidenciju iz stava 1 ovog člana uspostavlja i vodi služba Glavnog grada koja obavlja poslove održavanja informacionog sistema Glavnog grada.

**Odgovornost za oštećenje ili krađu**

**Član 25**

Parking servis nema obavezu čuvanja vozila i ne snosi odgovornost za oštećenje ili krađu vozila.

**Kontrola parkirališta**

**Član 26**

Kontrolu korišćenja javnog parkirališta na kojem se vrši naplata parkiranja vrše zaposleni u Parking servisu.

Zaposleni u Parking servisu koji vrši kontrolu korišćenja javnog parkirališta na kojem se vrši naplata parkiranja (u daljem tekstu: kontrolor) ima legitimaciju i nosi službeno odijelo.

Parking servis izdaje legitimaciju i utvrđuje izgled službenog odijela kontrolora.

**Parking karta**

**Član 27**

Korisniku javnog parkirališta za kojeg kontrolor utvrdi da nije platio naknadu na način propisan ovom odlukom, utvrđuje se iznos za plaćanje naknade na obrascu koji donosi Upravni odbor Parking servisa (u daljem tekstu: parking karta) koji sadrži instrukcije za plaćanje i cijenu parking karte po posebnoj tarifi koja je utvrđena cjenovnikom iz člana 21 stav 1 ove odluke.

Kontrolor parking kartu uručuje korisniku javnog parkirališta.

Ako kontrolor nije u mogućnosti da uruči parking kartu korisniku javnog parkirališta, pričvršćuje parking kartu na prednjem vjetrobranskom staklu vozila.

Dostavljanje parking karte na način iz stava 3 ovog člana smatra se urednim i docnije oštećenje ili uništenje parking karte nema uticaj na valjanost dostavljanja i ne odlaže plaćanje parking karte.

Smatra se da je korisnik javnog parkirališta postupio po parking karti ako je platio kartu u roku od osam dana od dana izdavanja na način naznačen u parking karti.

Ako korisnik javnog parkirališta ne plati parking kartu u roku iz stava 5 ovog člana, Parking servis će pokrenuti postupak prinudnog ostvarivanja potraživanja u skladu sa zakonom kojim se uređije postupak prinudnog ostvarivanja potraživanja i obezbjeđenja potraživanja.

**Dospjela potraživanja**

**Član 28**

Ako je parking karta izdata za vozilo povodom kojeg je od strane Parking servisa utvrđeno da postoje dospjela potraživanja prema korisniku javnog parkirališta po osnovu najmanje tri parking karte ili da nije moguće identifikovati vozača odnosno vlasnika vozila preko evidencije nadležnog organa državne uprave, Parking servis je ovlašćen da radi naplate dospjelih potraživanja zadrži parkirano vozilo.

Zadržavanje vozila iz stava 1 ovog člana vrši se uklanjanjem vozila sa javnog parkirališta na mjesto koje je za to određeno od strane Parking servisa ili postavljanjem uređaja kojim se sprječava odvoženje vozila.

Prilikom postavljanja uređaja kojim se sprječava odvoženje vozila, Parking servis će na staklu vozačevih vrata postaviti naljepnicu sa obavještenjem da je vozilo privremeno blokirano sa uputstvom šta vozač treba da učini kako bi se izvršilo skidanje uređaja kao i upozorenje da vozilo može biti uklonjeno sa javnog parkirališta.

O preduzetim radnjama iz st. 2 i 3 ovog člana Parking servis sačinjava fotografiju kao dokaz o stanju vozila.

Kada vozač odnosno vlasnik vozila izmiri sva dospjela potraživanja, troškove premještanja vozila i ležarine odnosno troškove postavljanja i skidanja uređaja kojim se sprječava odvoženje vozila, i Parking servisu dostavi dokaz o izvršenom plaćanju, Parking servis će omogućiti preuzimanje vozila.

Štetu nastalu na vozilu prilikom uklanjanja vozila sa javnog parkirališta snosi Parking servis.

**V ZABRANE**

**Zabrane na javnim parkiralištima**

**Član 29**

Na javnim parkiralištima zabranjeno je:

* ometanje korišćenja parkirališta;
* parkiranje vozila bez registarskih tablica;
* ostavljanje neispravnog ili havarisanog vozila i priključnog vozila;
* postavljanje ograda ili drugih prepreka na parking mjestu;
* pranje i popravka vozila ili korišćenje javnog parkirališta suprotno njegovoj namjeni.

**VI NADZOR**

**Nadzor nad sprovođenjem Odluke**

**Član 30**

Nadzor nad sprovođenjem ove odluke vrši organ nadležan za poslove saobraćaja.

Inspekcijski nadzor nad sprovođenjem ove odluke vrši komunalni inspektor.

Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

**VII KAZNENE ODREDBE**

**Odgovornost privrednog društva**

**Član 31**

Novčanom kaznom od 150 eura do 10.000 eura kazniće se za prekršaj privredno društvo, ako:

* ne obilježava i ne održava opšta i posebna parkirališta na kojima se vrši naplata parkiranja (član 13 stav 1);
* ne obilježava i ne održava opšta parkirališta na kojima se ne vrši naplata parkiranja (član 13 stav 2);
* ne održava javno parkiralište za bicikla (član 13 stav 3);
* ne odredi na javnom parkiralištu najmanje 5% parking mjesta za vozilo lica sa 80% ili više procenata tjelesnog oštećenja ili tjelesnog invaliditeta, odnosno za vozilo lica kod kojeg je usljed tjelesnog oštećenja ili tjelesnog invaliditeta utvrđena nesposobnost donjih ekstremiteta od 60% ili više procenata, vozilo koje koristi dijete sa tjelesnom, mentalnom ili senzornom ometenošću i za vozilo lica koje ostvaruju pravo na ličnu invalidninu ili pravo na dodatak za njegu i pomoć, kao i za vozilo udruženja ovih lica (član 16 stav 1);
* fizičkom licu odobri da koristi javno parkiralište kao povlašćeni korisnik za više od dva vozila, a pravnom licu i preduzetniku, odobri da koristi javno parkiralište kao povlašćeni korisnik za više od četiri vozila (član 19 stav 2).

Za prekršaj iz stava 1 ovog člana kazniće se i odgovorno lice u privrednom društvu novčanom kaznom od 20 eura do 1.000 eura.

**Odgovornost pravnog lica, preduzetnika i fizičkog lica**

**Član 32**

Novčanom kaznom od 150 eura do 10.000 eura kazniće se za prekršaj pravno lice, ako:

* uredi katastarsku parcelu za privremeno ili povremeno posebno parkiralište za potrebe obavljanja sopstvene djelatnosti bez naplate parkiranja, bez izdatog odobrenja nadležnog organa (član 10 stav 1);
* uredi katastarsku parcelu za privremeno ili povremeno posebno parkiralište sa naplatom parkiranja bez izdatog odobrenja nadležnog organa (član 10 stav 2);
* kao povlašćeni korisnik ne koristiti javno parkiralište za vozilo evidentirano u evidenciji iz člana 24 ove odluke (član 19 stav 3);
* ne plati naknadu prema vremenu zadržavanja na propisan način i u iznosu utvrđenom cjenovnikom iz člana 21 stav 1 ove odluke (član 22 stav 1 alineja 1);
* ne koristi javno parkiralište u skladu sa dozvoljenim vremenom parkiranja koje je utvrđeno elaboratom iz člana 14 stav 1 ove odluke (član 22 stav 1 alineja 2);
* ne koristi javno parkiralište u skladu sa saobraćajnom signalizacijom kojom je obilježeno parking mjesto (član 22 stav 1 alineja 3);
* postupa suprotno zabranama iz člana 29 ove odluke.

Za prekršaje iz stava 1 ovog člana kazniće se i odgovorno lice u pravnom licu novčanom kaznom od 20 eura do 1.000 eura.

Za prekršaj iz stava 1 ovog člana kazniće se fizičko lice novčanom kaznom od 20 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom od 50 eura do 3.000 eura.

Za prekršaje iz stava 1 al. 3 do 6 ovog člana izreći će se kazna prekršajnim nalogom:

* pravnom licu u iznosu od 150 eura;
* preduzetniku u iznosu od 50 eura;
* odgovornom licu u pravnom licu u iznosu od 20 eura;
* fizičkom licu u iznosu od 20 eura.

**VIII PRELAZNE I ZAVRŠNE ODREDBE**

**Donošenje elaborata**

**Član 33**

Elaborat iz člana 14 stav 1 ove odluke donijeće se u roku od 90 dana od dana stupanja na snagu ove odluke.

Do dana stupanja na snagu elaborata iz stava 1 ovog člana primjenjivaće se važeći elaborati.

**Pribavljanje novog znaka pristupačnosti**

**Član 34**

Lica iz člana 16 stav 1 ove odluke dužni su da u roku od godine dana od dana stupanja na snagu ove odluke pribave novi znak pristupačnosti za vozila za koja se ne plaća naknada za parking mjesto.

**Započeti postupci**

**Član 35**

Postupci započeti do dana stupanja na snagu ove odluke okončaće se po odredbama Odluke o javnim parkiralištima na teritoriji Glavnog grada Podgorice ("Službeni list CG - Opštinski propisi", br. 13/15 i 16/17).

**Prestanak važenja**

**Član 36**

Stupanjem na snagu ove odluke prestaje da važi Odluka o javnim parkiralištima na teritoriji Glavnog grada Podgorice ("Službeni list CG - Opštinski propisi", br. 13/15 i 16/17).

**Stupanje na snagu**

**Član 37**

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 02-030/19-2920

Podgorica, 27. decembra 2019. godine

**SKUPŠTINA GLAVNOG GRADA - PODGORICE**

 **PREDSJEDNIK,**

 **dr Đorđe Suhih**